<classify> POLISI mkoani Rukwa inamshikilia mganga wa kienyeji, ambaye pia ni mfanyabiashara mjini Sumbawanga, James Kapyela 54 maarufu Masau kwa tuhuma za mauaji ya watoto wawili.Inadaiwa Kapyela aliwateka nyara watoto watatu wa kiume, aliwalawiti kisha kuwaua wawili; na aliwafungia ndani ya gari bovu kwa siku tatu mfululizo bila kuwapa chakula wala maji.Akizungumzia tukio la watoto watatu, Kamanda wa Polisi mkoani Rukwa, Mathias Nyange amesema tukio hilo la kuhuzunisha lilibainika mwishoni mwa wiki baada ya mzazi aliyetoa taarifa polisi za kupotelewa na mwanawe, mwenye umri wa miaka minne Machi 22, mwaka huu.Mtoto huyo alipatikana siku iliyofuata. Akisimulia mkasa huo, Kamanda Nyange alisema Machi 22, mwaka huu saa 12 jioni, mkazi wa Kata ya Kizwite, Agnes Kapufi alitoa taarifa na kufungua jalada la kupotelewa kwa mwanawe wa kiume mwenye umri wa miaka minne katika Kituo cha Polisi cha mjini Sumbawanga.Watoto wawili ambao ni marehemu, wametambuliwa kuwa ni Emannuel Juma au Ngelesha 4 na Nicholaus Mwambage 7 ambaye alikuwa mwanafunzi wa Shule ya Awali Kizwite.Mtoto wa tatu ambaye jina lake limehifadhiwa, alifanikiwa kutoroka na kutoa taarifa kwa mama yake mzazi. Kamanda alisema mama huyo katika maelezo yake, alidai kuwa mwanawe huyo alikuwa na wenzake wawili, Emanuel na Nicholaus, ambao sasa ni marehemu.Alisema siku iliyofuata, yaani Machi 23, mwaka huu, mtoto huyo wa kiume anayedaiwa kupotea, alipatikana akiwa mgahawani katika Mtaa wa Vuta na baada ya kuhojiwa alimpeleka mama yake mzazi Agnes akiwa ameongozana na wananchi wengine na kuwaonesha walipokuwa wamefungiwa kwenye gari bovu.Amesema watoto hao baada ya kutekwa nyara, mtuhumiwa aliwafungia kwa siku tatu mfululizo kwenye gari bovu aina ya Toyota Chaser Saloon yenye namba za usajili T 585 huku akidaiwa kuwaingilia kinyume cha maumbile watoto hao.Kamanda Nyange alisema baada ya mtuhumiwa huyo kuona watoto wawili kati ya hao watatu wamekufa, alichukua miili yao kuitupa katika pagale la nyumba jirani na nyumba yake Kata ya Kizwite mjini hapa.Alisema jeshi hilo linamshikilia mtoto wa mganga huyo, Martin Mlugulu 14 ambaye katika mahojiano na polisi, alikiri kumshuhudia baba yake akiitoa miili ya watoto wawili kutoka katika gari bovu lililokuwa jirani na nyumba yao na kuitupa kwenye pagale, jirani na kwao.Mtuhumiwa Kapyela ni mwenyeji wa Mkoa wa Morogoro na ni mfanyabiashara. Ana vibali halali vilivyotolewa na mamlaka husika, vinavyomtambua kuwa ni mganga wa kienyeji.Kugundulika kwa miili ya watoto hao wawili ikiwa imetupwa kwenye pagale jirani na nyumba ya mtuhumiwa Kapyela, kulisababisha taharuki kwa wakazi wa Kata ya Kizwite, ambapo wananchi hao wenye hasira walibomoa nyumba ya mganga huyo wa kienyeji na kuchoma moto gari hilo bovu.Watoto hao watatu walikuwa wamefungiwa ndani ya gari hilo huku vioo vyake vikiwa vimefungwa kwa siku tatu na kusababisha umauti wao wawili uliotokana na kukosa hewa huku mmoja wao akifanikiwa kutoroka na kutoa taarifa, amesema Kamanda Nyange.Taarifa ya kitabibu ya daktari inaonesha kuwa watoto wote watatu, waliingiliwa kinyume cha maumbile na mtuhumiwa, alibainisha Kamanda Nyange.Alieleza kuwa mtoto wa tatu, aliyefanikiwa kutoroka amelazwa wodi namba tisa katika Hospitali ya Mkoa wa Rukwa mjini Sumbawanga kwa matibabu na uangalizi wa karibu wa kitabibu.Pia, mtoto huyo amebainika kuingiliwa kinyume cha maumbile. Wananchi wengi waliohojiwa na gazeti hili kwa nyakati tofauti, wamehusisha vifo vya watoto wawili hao na imani za kishirikina.Walidai kuwa kuna idadi kubwa ya vijana wanaonekana wanaishi maisha ya kifahari huku shughuli wanazozifanya zikiwa hazifahamiki .Katika hatua nyingine, Mkuu wa Mkoa wa Rukwa, Joachim Wangabo amemuagiza Kamanda wa Polisi mkoani hapa, kufanya msako wa waganga wa kienyeji mkoa mzima, kukamata wote ambao hawana leseni na vibali halali.Wangabo akiongozana na Mkuu wa Wilaya ya Sumbawanga, Dk Halfany Haule walifika eneo la tukio na kuhutubia wananchi wa Mtaa wa Vuta.  <topic>: kitaifa 